Tekst: Daniel Nylend, Emil Flakk

Mange har ventet på den kommende fredagen, hvor studentenes øl endelig blir å finne i tappekranene rundt på Studentersamfundet. Den innerste delen av kjøkkenet til Edgar har blitt bryggelokale, samtidig som lokalet i seg selv har blitt ombygd.

Til lanseringen slippes fire ølsorter: Røde runde, Bitter Knut, Slåttonn og Bare-Egil.

Det vil bli fire kraner i Daglighallen, to i Klubben og to på Lyche. Det er tenkt at ølsortene som tilbys skal passe til lokalet de serveres i. En av kranene i Daglighallen vil dessuten være et eksperimentfat, hvor ølsortene vil rulleres kontinuerlig.

LES OGSÅ: Samfundets bryggmester deler på sine erfaringer.

Dusken.no samlet sammen et panel med våre medarbeidere for å teste den nye ølet. Deltakerne var Stine Mari Male (vaktsjef), Daniel Nylend (forbrukerjournalist), Kris Monsen (radioprater og nestleder), samt Aksel Schreiner Brakestad (radioprater og bartender ved Den gode nabo).

Runde Røde (5,0 %, wiener-lager)

Ølet spiller på klengenavnet til Studentersamfundet, og tar også sikte på å være et godt hverdagsøl for studenter. Bryggmesteren beskriver det som et øl mellom bayer og pils. Det skal smake, men uten å være altfor mørkt. Panelets ølkyndige lar seg imponere.

– Dette er et velbalansert øl, mener Aksel.

– Det er en god kryddersmak, forteller Stine, og kaller det en fin variasjonsøl.

Ølet lykkes dermed i stor grad med målet om å være et bruksøl. Hele panelet er enige om det passer til når man er litt lei «vanlig øl». Dermed er det et brukandes øl for de som vil ta en pils, men ønsker noe litt annerledes.

– Det er et godt øl, og unngår å bli like kjedelig som en pilsner, sier Daniel.

Bitter Knut (2,9 %, engelsk bitter)

Dette ølet går tilbake til røttene til Daglighallen, nemlig britisk pubkultur. Mange vil glede seg over ølets lave alkoholprosent (2,9 %), for de gangene man bare ønsker noe forfriskende og ikke har tenkt seg i Bodegaen.

– Jeg er egentlig ikke så glad i bitterøl, men dette likte jeg. Dette er et øl for meg, sier Stine.

Entusiasmen deles ikke av alle, da Kris synes den blir litt for vannaktig for hans del. Alle er likevel enige om at det er mye smak til å være et lettdrikkelig øl, og fint kan krydre en og annen samtale når man ikke ønsker å bli full.

Slåttonn (5,3 %, saison)

Dette er strengt tatt ikke et nytt øl: Denne har blitt solgt tidligere i Daglighallen. Ølet er oppkalt etter sesongen hvor graset er mest næringsrikt og høstes inn. Ølsorten saison er urbelgisk, og den spesielle gjæren gjør ølet noe tørrere, samtidig som fruktige estere kan luktes på god avstand. Dermed er det ikke overraskende at det første panelet merker seg er lukten.

– Det lukter overgang til høst og er veldig sammensatt. Et koseøl, sier Stine.

Også panelets ølekspert lar seg begeistre.

– Den er fin balanse av humle, men likevel crisp nok. Det overdøver ikke gjæren, og vil passe bra til sjømat, mener Aksel.

Noe som kan komme godt med, da ølet kommer til å være på tapp på Lyche. Bryggmester mener selv den blir enda bedre om den varmes litt.

Bare Egil-øl (4,5 %, american pale ale)

I anledning lanseringen er det dessuten ordnet et eget øl: Bare Egil, en APA med sterke innslag av pasjonsfrukt og en bitterhet som sitter lenge. Ølet er brygget på Nelson-humle fra New Zealand og basert på Gringo, som trolig kan beskrives som en kultfavoritt blant de som møtes i Daglighallen tidt og ofte.

Dette er favoritten til Kris, som påpeker at glasset hans ble tomt urovekkende fort. Det sterke innslaget av pasjonsfrukt blir påpekt av flere panelmedlemmer, de aller fleste i positiv favør. Også Daniel lar seg begeistre.

– Dette er et perfekt lanseringsøl, og jeg tror det kommer til å gå mange av disse, sier Daniel.